በስፔን የኬሚካል ፋብሪካ ውስጥ በደረሰ ፍንዳታ 37 ሰዎች ላይ ጉዳት መድረሱ ተሰማ
በስፔን የኬሚካል ፋብሪካ  ውስጥ  በደረሰ ፍንዳታ አደጋ  37  ሰዎች ላይ  ጉዳት  መድረሱን  ተገለጸ ።ከስፔን ዋና ከተማ ማድሪድ በስተ ምስራቅ አቅጣጫ 30 ኪሎሜትር ርቀት ላይ በምትገኘው እና አርጋንዳ ዴል ሬይ በተባለችው ከተማ ነው የኬሚካል ማቀነባበሪያ ፍንዳታው የተከሰተው፡፡ምክኒያቱ በትክክል ባልታወቀው በዚህ ፍንዳታ በርከት ያሉ ተከታታይ ፍንዳታዎች መደመጣቸውን ተከትሎ የከተማዋ ሰማይ በጭስ ደመና ተሸፍኗል ተብሏል፡፡ረኪዩምሳ በተባለው ድርጅት ባለቤትነት የሚመራው የኬሚካል ፋብሪካው አደገኝነት ያላቸውን ኬሚካሎች መልሶ ለመጠቀም በሚያስችል መልኩ የሚያዘጋጅ ነው፡፡በፍንዳታው ጉዳት ከደረሰባቸው 37 ሰዎች ውስጥ ሶስቱ አሳሳቢ ሁኔታ ውስጥ ናቸው ያሉት የአደጋ ጊዜ ሰራተኞች ሁለቱ የቃጠሎ አደጋ ያጋጠማቸው ሲሆን አንደኛው ደግሞ ከፍተኛ በጭስ የመታፈን ችግር በማጋጠሙ ለመተንፈስ መቸገሩን ገልጸዋል፡፡የማድሪድ አስተዳደር በበኩሉ ፍንዳታው በተከሰተበት 500 ሜትር ዙሪያ የሚገኙ የአምስት ትምህር ቤቶች ተማሪዎችን ጨምሮ የአካባቢውን ነዋሪዎች ከስፍራው የማውጣት ስራ መስራቱን ገልጿል፡፡በዙሪያው የሚገኙ ነዋሪዎችም ከቤታቸው እንዳይወጡና መስኮታቸውን ዘግተው እንዲቆዩ መልዕክት ማስተላለፉንም ነው የገለፀው፡፡ከፍንዳታው በኋላ የእሳት አደጋ ሰራተኞች አደጋውን ለመቆጣጠር መቻላቸውን ቢገልፁም አሁንም ድረስ ግን 11 ያህል የአደጋ መከላከያ ተሸከርካሪዎች ቃጠሎውን የማጥፋት ስራ ላይ ናቸው ነው የተባለው፡፡የአየር ብክለት መለኪያ መሳሪያዎች ግ አሁንም የአካባቢው የብክለት ሁኔታ አያሰጋም የሚል መረጃና  ውጤት እየላኩ ነው ሲል AFPን ዋቢ አድርጎ የዘገበው ፕሬስ ቲቪ ነው፡፡(ምንጭ ፕሬስ ቲቪ) 